Euroopa Liidu Teataja L 105 , 09/05/1995 Lk 0044 - 0046



Komisjoni otsus, 21. aprill 1995, millega kehtestatakse salmonelloosi osas lisatagatised Soome ja Rootsi saadetavate munakanade partiide puhul (95/161/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 15. oktoobri 1990. aasta direktiivi 90/539/EMÜ kodulindude ja haudemunade ühendusesisest kaubandust ning kolmandatest riikidest importimist reguleerivate loomatervishoiunõuete kohta, [1] viimati muudetud Austria, Soome ja Rootsi ühinemisaktiga, eriti selle artikli 9b lõiget 2, ning arvestades, et: komisjon on heaks kiitnud Soome ja Rootsi poolt esitatud salmonelloosi kontrolli käsitlevad rakenduskavad; need kavad hõlmavad erimeetmeid munakanade, nimelt toidumunade tootmiseks ettenähtud produktiivlindude kohta; veterinaariakomitee koostas 10. juunil 1994 invasiivsete salmonella serotüüpide loetelu kodulindude kohta; tuleks ette näha Soome ja Rootsi poolt rakenduskavade alusel ettenähtud tagatistega samaväärsed tagatised; need lisatagatised peavad põhinema Soome ja Rootsi saadetavate lindude mikrobioloogilisel uurimisel; tuleks kehtestada proovide mikrobioloogilise uurimise kord, sätestades selleks proovivõtumeetodi, võetavate proovide arvu ja proovide uurimise mikrobioloogilise meetodi; neid tagatisi ei tohiks kohaldada linnukarja suhtes, mis on hõlmatud Soome ja Rootsi poolt rakendatud programmiga samaväärseks tunnistatud programmiga; kolmandatest riikidest pärit partiide osas peaksid Soome ja Rootsi kohaldama sama rangeid impordinõudeid kui käesolevas otsuses sätestatud nõuded; käesoleva otsusega ettenähtud meetmed on kooskõlas alalise veterinaarkomitee arvamusega, ON VASTU VÕTNUD KÄESOLEVA OTSUSE: Artikkel 1 Soome ja Rootsi saadetavate munakanade, nimelt toidumunade tootmiseks ettenähtud produktiivlindude puhul tehakse päritolukarjalt võetud proovi mikrobioloogiline test. Artikkel 2 Artiklis 1 osutatud mikrobioloogiline test tehakse nagu I lisas sätestatud. Artikkel 3 1. Soome ja Rootsi saadetavatele munakanadele lisatakse II lisas esitatud tõend. 2. Lõikes 1 sätestatud tõendi puhul: - võib sellele lisada direktiivi 90/539/EMÜ IV lisa näidistõendi 3, - või lisada selle esimeses taandes osutatud tõendi juurde. Artikkel 4 Käesolevas otsuses ettenähtud lisatagatisi ei kohaldata linnukarja puhul, mille suhtes kohaldatakse programmi, mis on direktiivi 90/539/EMÜ artiklis 32 sätestatud korras tunnistatud samaväärseks Soomes ja Rootsis rakendatud programmidega. Artikkel 5 Käesolev otsus vaadatakse uuesti läbi hiljemalt 31. detsembril 1996. Selle aluseks võetakse Soome ja Rootsi poolt saadud kogemuste põhjal koostatud aruanne, mis esitatakse hiljemalt 30. septembriks 1996. Artikkel 6 Käesolev otsus on adresseeritud liikmesriikidele. Brüssel, 21. aprill 1995 Komisjoni nimel komisjoni liige Franz Fischler [1] EÜT L 303, 31.10.1990, lk 6. -------------------------------------------------- I LISA 1. Üldreeglid Päritolukari tuleb isoleerida 15 päevaks. Mikrobioloogiline test tuleb teha 10 päeva enne partii edasisaatmist. Mikrobioloogiline test peab hõlmama järgmiseid invasiivseid serotüüpe: - Salmonella gallinarum, - Salmonella pullorum, - Salmonella enteritidis, - Salmonella berta, - Salmonella typhimurium, - Salmonella thompson, - Salmonella infantis. 2. Proovivõtumeetod Väljaheite liitproovid, mis koosnevad vähemalt 1 g kaaluvatest värsketest üksikproovidest, tuleb võtta juhuslikult kindlast arvust kohtadest hoones, kus linde hoitakse, või kui lindudel on vaba juurdepääs ettevõtte mitmele hoonele, tuleb proovid võtta igast hoonerühmast, kus linde hoitakse. 3. Võetavate proovide arv Proovide arv peab võimaldama tuvastada 95 % usaldusväärsusega salmonelloosi esinemine 5 % ulatuses. 4. Mikrobioloogiline test proovide kontrollimiseks Salmonelloosi isoleerimisel tuleb kasutada Rahvusvahelise Standardiorganisatsiooni standardiseeritud ISO 6579: 1993 meetodit. -------------------------------------------------- II LISA +++++ TIFF +++++ --------------------------------------------------